Slapende man se eks val hom met byl aan | Netwerk24
Deur Cara-Lee Dorfling 17 Februarie 2019 10:28
Die 53-jarige man het ernstige beserings aan sy bors, heup en hand opgedoen. Hy is in die Livingstone-hospitaal opgeneem, maar die polisie kon nog nie 'n amptelike verklaring bekom nie aangesien hy na bewering onder die invloed van alkohol was. Die polisie het wel vasgestel dat die voorval omstreeks 13:50 by die slagoffer se huis op 'n kleinhoewe in Rietkuilweg, naby Groenbossies aan die buitewyke van die stad, gebeur het.
'n Buurman het die slagoffer gehelp om by die hospitaal uit te kom.
Die slagoffer het glo iets te drinke gehad terwyl hy sy ete voorberei het en het die middag gaan slaap. Hy het kort daarna wakker geskrik toe hy met die byl aangeval word.
Die twee aanvallers het die man van geld, sigarette en kos beroof en het toe gevlug.
Kol. Priscilla Naidu, polisiewoordvoerder, sê die slagoffer het sy voormalige vriendin en haar vriend as die aanvallers herken en selfs hul name aan die polisie verskaf.
Naidu sê die polisie hoop om binnekort 'n amptelike verklaring by die man te kry, waarna inhegtenisnemings kan volg.